  Виталий Пронин Ижысь Суредан искусствоосъя музейын ужа Игорь Безносовлэн «Тыметын кизилиос» адӟытонэз. Игорь Безносов вордскиз 1945-тӥ арын 9-тӥ куартолэзе Дэри ёросысь Верх-Люк гуртын. Удмурт пединститутысь худграфез йылпумъямез бере со пӧртэм адӟытонъёсы пыриськылӥз, Россиысь Художникъёслэн огазеяськонзылэн ёзчиез луиз. Пумен корт вылэ пужы шуккылыны, скульптураос лэсьтыны кутскиз.Удмуртиысь искусство удысысь дано ужась улонысь кошкиз 2012-тӥ арын. Но солэсь творчествозэ гажасьёс уг кулэсмо. Ижысь суредан искусствоосъя музейысь выставкаосты дасянъя отделэн кивалтӥсь Юлия Орлова верамъя, та адӟытон кылдӥз Москваысь А. Пушкин нимо музейын ужась Елена Девятова кичӧлтэмъя.- Со лыктӥз ми доры книгаеныз тодматон но Игорь Безносовлэн творчествоеныз мургес тодматскон вылысь. Еленалы сокем кельшиллям Удмуртиысь усточилэн ужъёсыз, ӵапак та художниклэн суредъёсыныз со чебермам аслэсьтыз  «Счастливый человек из Гармской долины» книгазэ. Озьы кылдӥз та адӟытонмы, выставкаын  возьматэмын музейлэн фондаз утиськись 30 суредъёс (графика амалэн лэсьтэмын), озьы ик кортлэсь скульптураос. Выставкаез усьтонэ вуылӥз художниклэн ӵыжы-выжыез Алла Безносова. Со вайиз на  И. Безносовлэсь Быдӟым ожлы сӥзем 2 картиназэ. Татын ик вань художниклэн туспуктэмъёсыз, соосты лэсьтэм И. Безносовлэн эшез Владимир Наумов, - шуэ Юлия Орлова.Игорь Безносовлэн суредъёсыз туж аспӧртэмлы-коесь. Отын зэмос дунне но выжыкыл пӧлэстӥськыса кошко. Суредась адямиос шоры туж шуныт мылкыдын, со дыре ик лушкемак но  серемпыр учкылэ, кожалод.  Тросаз ужъёсаз  («Уйвӧт», «Шунды пуксе», «Пӧсьтолэзь уй», «Южтолэзь ӝыт», «Пичи дыр» но мукетъёсаз)  возьматэмын гурт суредъёс, инкуазь, кизилиё инбам. Выставкае пырыку, нырысь ик син шоры йӧтэ суред, кытын арлыдо кузпалъёс уй инмын кизилиос пӧлын сайкало.- Та суредэзлэсь кылдэмзэ Игорь Безносов гожтэм дневниказ. Выставкаын художниклэн дневникысьтыз оглюкетъёсыз сётэмын. Паймымон, тросэз суредасьёс гожъяськыны уг ярато, соос шуо: мон понна мед вералозы суредъёсы. Нош Игорь Александрович 50 аресэз бере дневник гожъяны кутскем, отчы со аслэсьтыз улон, творчество, дор сярысь малпанъёссэ кисьтылэм, - шуэ Юлия Орлова.Арлыдо кузпалъёс сярысь  автор тазьы гожтэм: «Улӥллям милям гуртамы пересьёс - Харитон но кышноез, Харитониха. Огпол гужем бускель гуртысь куноысь уйин берто вылэм. Умме усиллям. Нырысь сайкам Харитон. Пыдъёссэ уробоысь лэзьям но инме учкем. Котырак - кизилиос, учкем улӥе - отын но кизилиос. Кышнозэ кӧтурдэсаз донгем: султы, пересе, инбаме вуиськеммы...»Дневниказ ик Игорь Безносов гожтэм: «Анае трос вералляз гуртоосмылэн улэм-вылэмзы сярысь. Мон понна со вераськонъёс выжыкылысь дась суредъёс сямен син азям пуксьылӥзы».И. Безносовлэн адӟы-тонэз ужалоз 27-тӥ куартолэзёзь. 0+Галина Семёнова  Теги: кытынкумар  